**2. napirend**

**Együttműködési megállapodás**

Mely létrejött egyrészről **Cikó Község Önkormányzata Képviselő-testülete** (székhelye: 7161 Cikó, Iskola tér 1., .törzskönyvi nyilvántartási száma: 415365 képviseli Haures Csaba polgármester) a továbbiakban helyi önkormányzat,

másrészről a

**Cikói Német Nemzetiségi Önkormányzat Képviselő-testülete** (székhelye: 7161. Cikó, Iskola tér 1., törzskönyvi nyilvántartási száma 662691, képviseli Erni Krisztiánné elnök) továbbiakban nemzetiségi önkormányzat – felek együttesen Szerződő felek – között, a nemzetiségek jogairól szóló 2011. évi CLXXIX. törvény ( a továbbiakban Njt.) 80.§ (2) bekezdése alapján, az alulírt helyen és időben az alábbi tartalommal:

Szerződő felek jelen megállapodásban rögzítik a nemzetiségi önkormányzat helyiséghasználatával, a Njt. 80.§ (1) bekezdésében meghatározott önkormányzati működési feltételek biztosításával kapcsolatos feladatok ellátásának, a költségvetés elkészítésének, jóváhagyásának eljárási rendjével és a költségvetési gazdálkodással, az információs és adatszolgáltatási, a beszámolási kötelezettség teljesítésével, valamint a nyilvántartási tevékenységgel, illetve a vagyonkezeléssel összefüggő szabályokat.

A megállapodás szabályainak kialakítása az alábbi jogszabályok figyelembevételével történt:

- a nemzetiségek jogairól szóló 2011. évi CLXXIX. törvény (Njt.)

- Magyarország helyi önkormányzatairól szóló 2011. évi CLXXXIX. törvény (Ötv.)

- az államháztartásról szóló 2011. évi CXCV. törvény (Áht.)

- az államháztartásról szóló törvény végrehajtásáról szóló 368/2011. (XII.31.) Korm. Rendelet (Ávr.)

- a 370/2011. (XII.31.) Korm. Rendelet a költségvetési szervek belső kontrollrendszeréről és belső ellenőrzéséről

**I.**

**Az önkormányzati működés személyi és tárgyi feltételeinek biztosítása**

1. A helyi önkormányzat a nemzetiségi önkormányzat részére havonta igény szerint, de legalább tizenhat órában ingyenesen biztosítja az önkormányzati feladat ellátásához szükséges helyiséghasználatot. ( 7161 Cikó, Iskola tér 2. – alatti irodahelyiség ) A helyiség használatához kapcsolódó tárgyi infrastruktúra és rezsiköltséget a helyi önkormányzat viseli.
2. A helyi önkormányzat a Bátaapáti Közös Önkormányzati Hivatal (a továbbiakban a helyi önkormányzat hivatala) útján biztosítja a nemzetiségi önkormányzat részére az önkormányzati működéshez szükséges tárgyi és személyi feltételeket, melynek keretében a helyi önkormányzat hivatala ellátja:

 a) a nemzetiségi önkormányzat testületi üléseinek előkészítésével kapcsolatos feladatokat (meghívók, előterjesztések, hivatalos levelezés előkészítése, postázása, a testületi ülések jegyzőkönyveinek elkészítése, postázása);

 b) a testületi és tisztségviselők döntéseinek előkészítésével kapcsolatos feladatokat, a döntéshozatalhoz szükséges nyilvántartási, sokszorosítási és postázási feladatokat;

 c) a nemzetiségi önkormányzat működésével, gazdálkodásával kapcsolatos nyilvántartási, iratkezelési feladatokat.

3) A 2) pontban meghatározott feladatellátáshoz kapcsolódó költségeket a helyi önkormányzat viseli.

**II.**

**A nemzetiségi önkormányzat költségvetési határozatának előkészítése, tartalma,**

**határideje**

1. A jegyző, vagy az általa megbízott személy a helyi nemzetiségi önkormányzat költségvetési határozatának előkészítéséhez szükséges adatokat – a költségvetési törvényből adódó részletes információk rendelkezésre állást követően – közli a helyi nemzetiségi önkormányzat elnökével.
2. A helyi nemzetiségi önkormányzat elemi költségvetési határozatának szerkezetére az Áht. 23.§-25.§-ban és az Ávr. 24. és 26-28.§-ában foglalt szabályokat kell megfelelően alkalmazni.
3. A nemzetiségi önkormányzat költségvetési határozatának tartalmaznia kell:

 a) a nemzetiségi önkormányzat bevételeit és költségvetési kiadásait előirányzat csoportok, kiemelt előirányzatok szerinti bontásban,

 b) a költségvetési egyenleg összegét,

 c) a költségvetési hiány belső finanszírozására szolgáló előző évek pénzmaradványának, vállalkozási maradványának összegét,

 d) a c) ponton túli költségvetési hiány külső finanszírozására vagy a költségvetési többlet felhasználására szolgáló finanszírozási célú pénzügyi műveletek bevételeit, kiadásait működési és felhalmozási cél szerinti tagolásban,

 e) a költségvetési év azon fejlesztési céljait, amelyek megvalósításához a Magyarország gazdasági stabilitásáról szóló 2011. évi CXCIV. törvény 3.§ (1) bekezdése szerinti adósságot keletkeztető ügylet megkötése válik vagy válhat szükségessé, az adósságot keletkeztető ügyletek várható együttes összegével együtt,

 f) a finanszírozási célú pénzügyi műveletekkel kapcsolatos hatásköröket.

1. A helyi önkormányzati hivatal által elkészített költségvetési előterjesztést és a határozat tervezetét, a nemzetiségi önkormányzat elnöke terjeszti a nemzetiségi önkormányzat képviselő-testülete elé.
2. A költségvetési határozat előterjesztésének határideje a központi költségvetésről szóló törvény hatályba lépést követő negyvenötödik nap.

**III.**

**A költségvetési előirányzatok módosításának rendje**

Ha a nemzetiségi önkormányzat az eredeti előirányzatán felül többletbevételt ér el, bevételkiesése van, illetve előirányzatain belül átcsoportosítást hajt végre, módosítja a költségvetéséről szóló határozatát.

**IV.**

**Költségvetési információ-szolgáltatás rendje**

1) A helyi önkormányzat hivatala ellátja a helyi nemzetiségi önkormányzata bevételeivel és kiadásaival kapcsolatban tervezési, gazdálkodási, ellenőrzési, finanszírozási, adatszolgáltatási és beszámolási feladatokat. A feladat ellátásával kapcsolatos jogosultságokat és kötelezettségeket a gazdálkodás rendjét szabályozó belső szabályzataiban a helyi önkormányzatra vonatkozóan elkülönülten szabályozza.

**V.**

**A költségvetési gazdálkodás rendje**

A nemzetiségi önkormányzat gazdálkodásának végrehajtásával kapcsolatos feladatokat a helyi önkormányzat hivatala gazdasági vezetője látja el.

A helyi önkormányzat ellátja a belső ellenőrzési feladatokat, az önkormányzat által kötött szerződés alapján.

**A kötelezettségvállalás rendje:**

 A helyi nemzetiségi önkormányzat nevében a helyi nemzetiségi önkormányzat feladatainak ellátása során fizetési vagy más teljesítési kötelezettséget vállalni (továbbiakban: kötelezettségvállalás) kizárólag az elnök vagy az általa felhatalmazott nemzetiségi önkormányzati képviselő jogosult. A kötelezettségvállalás előtt a kötelezettséget vállalónak meg kell győződnie arról, hogy a rendelkezésre álló, fel nem használt előirányzat biztosítja-e a kiadás teljesítésére a fedezetet.

A kötelezettségvállalás csak írásban és az arra jogosult személy pénzügyi ellenjegyzése után történhet.

A nemzetiségi önkormányzat esetében a törvény vagy az Ávr. eltérő rendelkezése hiányában nem szükséges előzetes írásbeli kötelezettségvállalás az olyan kifizetés teljesítéséhez, amely

* 1. értéke a százezer forintot nem éri el,
	2. fizetési számlákról, a számlavezető által leemelt díj, juttatás, vagy
	3. az Áht.36.§ (2) bekezdése szerinti egyéb fizetési kötelezettségnek minősül.

 A kötelezettségvállalások teljesítésére (érvényesítés, utalványozás, ) és nyilvántartására vonatkozó szabályokat fenti esetekben is alkalmazni kell. Az előzetes írásbeli kötelezettségvállalást nem igénylő kifizetések rendjét a helyi önkormányzat Gazdálkodási Szabályzata rögzíti, ami kiterjed a helyi nemzetiségi önkormányzatra.

**Ellenjegyzés:**

 A kötelezettségvállalás ellenjegyzésére a helyi önkormányzat hivatala gazdasági vezetője, ennek hiányában a jegyző által írásban kijelölt, a helyi önkormányzat hivatala állományába tartozó köztisztviselő írásban jogosult. A kötelezettségvállalás pénzügyi ellenjegyzésére feljogosított személynek a felsőoktatásban szerzett pénzügyi-számviteli végzettséggel, vagy legalább középfokú iskolai végzettséggel és emellett pénzügyi-számviteli képesítéssel kell rendelkeznie.

A pénzügyi ellenjegyzés az előirányzat és fedezet meglétének, valamint a jogszerűségnek az ellenőrzésére irányul.

A pénzügyi ellenjegyzést a kötelességvállalás dokumentumán a pénzügyi ellenjegyzés dátumának és a pénzügyi ellenjegyzés tényére történő utalás megjelölésével, az arra jogosult személy aláírásával kell igazolni.

A kötelességvállalást követően gondoskodni kell annak nyilvántartásba vételéről.

**Érvényesítés:**

1) Az érvényesítést a jegyző által megbízott pénzügyi-számviteli szakképesítésű köztisztviselő végzi.

2) A teljesítés igazolás alapján az érvényesítőnek ellenőriznie kell

 - az összegszerűséget,

 - a fedezet meglétét, és azt, hogy

 - a megelőző ügymenetben az Áht; a Kormányrendelet és az államháztartási számviteli Kormányrendelet, továbbá e Szabályzat előírásait betartották-e.

3) Amennyiben az érvényesítő az érvényesítés során a jogszabályok, illetve a belső szabályzatok megsértését tapasztalja, köteles azt jelezni az utalványozónak. Az érvényesítés nem tagadható meg, ha ezt követően az utalványozó erre írásban utasítja. A további eljárási szabályokra az Ávr. 54. § (4) bekezdésében foglalt szabályokat kell megfelelően alkalmazni.

4) Az érvényesítésnek – az „érvényesítve” megjelölésen kívül – tartalmaznia kell

 - a megállapított összeget,

 - az érvényesítés dátumát és

 - az érvényesítő aláírását.

5) Az érvényesítés az utalványon kerül rávezetésre.

**A teljesítés igazolása:**

1) A teljesítés igazolásával kapcsolatos feladatok elvégzésére jogosult kötelezettségvállaló továbbá az által írásban kijelölt személy.

2) A teljesítés igazolása a kiadás utalványozása előtt történik.

3) A teljesítés igazolás során ellenőrizhető okmányok alapján ellenőrizni, igazolni kell

 - a kiadások teljesítésének jogosságát,

 - a kiadások összegszerűségét,

 - ellenszolgáltatást is magában foglaló kötelezettségvállalás esetében annak teljesítését.

4) A teljesítésigazolás

 - a számlán „a teljesítést összegszerűségében is igazolom” szöveg rávezetésével,

 - a teljesítés igazolásának dátumával, és

 - a teljesítésigazolásra jogosult személy aláírásával történik.

**Utalványozás:**

1) A helyi nemzetiségi önkormányzatnál a kiadás teljesítésének, a bevétel beszedésének vagy elszámolásának elrendelésére (továbbiakban: utalványozásra) kizárólag az elnök vagy az általa felhatalmazott nemzetiségi önkormányzati képviselő jogosult. Utalványozni csak az érvényesítés után lehet. Pénzügyi teljesítésre az utalványozás után kerülhet sor. Készpénz a házipénztárból akkor fizethető ki, ha a helyi nemzetiségi önkormányzat elnöke a kifizetés teljesítéséhez szükséges dokumentumokat (szerződés, számla) bemutatja, és szándékát a pénzfelvételt legalább két nappal megelőzően a helyi önkormányzat hivatala pénztári feladatokkal megbízott köztisztviselőjének jelzi.

2) Utalványozni készpénzes fizetési mód esetén az érvényesített pénztárbizonylatra rávezetett, más esetben az utalványrendeletre rávezetett írásbeli rendelkezéssel lehet.

3) A készpénzes fizetési mód kivételével az utalványon fel kell tüntetni:

 - az „utalvány” szót

 - a költségvetési évet,

 - a befizető és a kedvezményezett megnevezését, címét, bankszámlájának a számát,

 - a fizetés időpontját, módját, összegét, devizanemét,

 - a megterhelendő, jóváírandó pénzforgalmi számlaszámát és megnevezését,

 - a kötelezettségvállalás nyilvántartási számát,

 - a keltezést, valamint az utalványozó aláírását,

 - az érvényesítést,

4) A kötelezettségvállaló és a pénzügyi ellenjegyző ugyanazon gazdasági esemény tekintetében azonos személy nem lehet.

5) Az érvényesítő ugyanazon gazdasági esemény tekintetében nem lehet azonos a kötelezettségvállalásra, utalványozásra jogosult és a teljesítést igazoló személlyel.

6) Kötelezettségvállalási, pénzügyi ellenjegyzési, érvényesítési, utalványozási és teljesítés igazolására irányuló feladatot nem végezheti az a személy, ki ezt a tevékenységet a Ptk. szerinti közeli hozzátartozója vagy maga javára látná el.

7) A kötelezettségvállalásra, az utalványozásra, a pénzügyi ellenjegyzésre, az érvényesítésre és a teljesítési igazolásra jogosult személyek nevéről és aláírás mintájáról a helyi önkormányzat hivatala nyilvántartást vezet. A nyilvántartás vezetéséért a gazdasági vezető a felelős.

**VI.**

**A nemzetiségi önkormányzat számlavezetése**

1) A helyi nemzetiségi önkormányzat önálló pénzforgalmi számlát vezet. A nemzetiségi önkormányzat fizetési számláját a helyi önkormányzat által választott számlavezetőnél vezeti.

2) A helyi nemzetiségi önkormányzat működésének általános támogatását a nemzetiségi önkormányzat a költségvetési törvényben meghatározottak szerint veszi igénybe.

**VII.**

**Vagyoni és számviteli nyilvántartás, adatszolgáltatás rendje**

1) A helyi önkormányzat hivatala a helyi nemzetiségi önkormányzat vagyoni, számviteli nyilvántartásait a helyi önkormányzat nyilvántartásain belül elkülönítetten vezeti.

2) Az államháztartásról szóló törvény végrehajtásáról szóló 368/20011. (XII.31.) Kormányrendeletben meghatározott adatszolgáltatás során szolgáltatott adatok valódiságáért, a számviteli szabályokkal és statisztikai rendszerrel való tartalmi egyezőségéért a helyi nemzetiségi önkormányzat tekintetében a helyi nemzetiségi önkormányzat képviselő-testületének elnöke a felelős.

**VIII.**

**Vegyes rendelkezések**

A költségvetés tervezésével, végrehajtásával kapcsolatos feladatok, határidők összegzése:

**A nemzetiségi önkormányzat határozatban véleményezi:**

* a helyi önkormányzat költségvetési rendeletét az Áht-ben az előterjesztésre előírt határidőig
* a helyi önkormányzat éves zárszámadását tárgyév április 30-ig

**A nemzetiségi önkormányzat határozatot hoz:**

* Nemzetiségi önkormányzat költségvetéséről az Áht szerinti határidőig
* Nemzetiségi önkormányzat zárszámadásáról tárgyév április 30 -ig
* Nemzetiségi önkormányzat költségvetési előirányzatainak módosításáról : szükség szerint
* Nemzetiségi önkormányzat és a helyi önkormányzat között létrejött megállapodás felül vizsgálatáról – minden év január 31-ig

**IX.**

**Záró rendelkezések**

1) Szerződő felek kijelentik, hogy a jövőben az éves költségvetési beszámoló és az éves költségvetési terv elkészítése során jelen megállapodásban rögzített eljárási rend szerint járnak el, és az elfogadott költségvetés végrehajtása során az együttműködés szabályait kölcsönösen betartják.

2) Szerződő felek jelen megállapodást határozott időre, a nemzetiségi önkormányzat megbízatásának idejére kötik, évente január 31. napjáig felülvizsgálják és szükség szerint módosítják. A jegyző a megállapodásra vonatkozó jogszabályok változása miatti módosítások szükségességét a települési és a nemzetiségi önkormányzatnak jelzi. A települési és a nemzetiségi önkormányzat képviselő-testülete a megállapodást szükség esetén határozatával módosíthatja.

3) Felek megállapodnak abban, hogy jelen megállapodás aláírásával egyidejűleg a köztük létrejött, korábbi együttműködési megállapodás hatályát veszti. Jelen megállapodás rendelkezéseit 2017. március 1. napjától kell alkalmazni.

Cikó, 2017. január 25.

 Haures Csaba Erni Krisztiánné

 polgármester elnök

**Záradék**

Az együttműködési megállapodást Cikó Község Önkormányzatának Képviselő-testülete a /2017.(I.25.) számú határozatával, a Cikói Német Nemzetiségi Önkormányzat Képviselő-testülete a /2017. (I.24.) számú határozatával jóváhagyta.

Cikó, 2017 …………………….

Bakó Józsefné jegyző